钦定古今图书集成/历象汇编/岁功典/第025卷 > 《荆楚岁时记》 > 《人日》
## 钦定古今图书集成/历象汇编/岁功典/第025卷 > 《荆楚岁时记》 > 《人日》

正月七日为“人日”，以七种菜为羹，翦彩为人，或镂金
箔为人，以贴屏风，亦戴之头鬓。又造华胜以相遗，登
高赋诗。

按董勋《问礼俗》曰：“正月一日为鸡，二日为狗，三日为猪，四日为羊，五日为牛，六日为马，七日为人。正旦画鸡于门，七日贴人于帐。”今一日不杀鸡，二日不杀狗，三日不杀猪，四日不杀羊，五日不杀牛，六日不杀马，七日不刑，亦此义也。古乃磔鸡，今则不杀。荆人于此日向晨，门前呼牛马鸡畜令来，乃置粟豆于灰，散之宅内，云以招牛马，未知所出。翦彩人者，人入新年，形容改从新也。华胜起于晋代，见贾充《李夫人典戒》云：像瑞图金胜之形，又取像西王母戴胜也。旧以正旦至七日讳食鸡，故岁首唯食辛菜。又馀日不刻牛马羊狗猪之像，而二日福施人鸡，此则未喻。郭缘生《述征记》云：“寿张县安仁山，宋东平王凿”山顶为人日会望处，刻铭于壁，文字犹在。《老子》云：“众人熙熙，如登春台。”《楚词》云：“目极千里伤春心。”则春日登临，自古为适，但不知七日竟起何代？晋代桓温参军张望亦有正月七日登高诗。近代以来，南北同耳。北人此日食煎饼，于庭中作之云薰天，未知所出。〈按：宋东平王《述征记》《捆素杂记》俱作“魏。” 〉